Aktivis betwis wet oor beskuldigdes in seksmisdadeDie hooggeregshof in Kaapstad. (Foto: Ashraf Hendricks/GroundUp) Deur Tania Broughton, GroundUp ŉ Aktivis betwis wetgewing wat verhoed dat die naam van ŉ beskuldigde in ŉ seksmisdaad bekend gemaak word voordat die persoon in ŉ hof op die aanklag teen hom of haar gepleit het. Caroline Peters, stigter van die Callas-stigting, wil hê die tersaaklike gedeelte van die Strafproseswet moet ongrondwetlik en ongeldig verklaar word. Sy sê dit is ŉ manier om “vroue stil te maak wat teen seksuele oortredings” opstaan. “Dit behels indirekte diskriminasie teen vroue wat hoofsaaklik die slagoffers van seksuele geweld is en skend dus die Grondwet op grond van geslag en gender,” voer Peters aan. Die Regsentrum vir Vroue het die aansoek namens Peters by die Wes-Kaapse hooggeregshof teen die minister van justisie en korrektiewe dienste ingedien. Peters staan self tereg op verskeie aanklagte nadat sy die naam van iemand wat van verkragting beskuldig word, in foto’s wat sy op sosiale media geplaas het bekend gemaak het. Sy het die beskuldigde, wat in Augustus verlede jaar aangekla is maar nog nie op die klag teen hom gepleit het nie, as die tweede respondent in haar hooggeregshofaansoek genoem. Die beskuldigde se naam is verwyder om aan wetgewing te voldoen en daar word net na hom as mnr. G verwys. Peters sê haar aktivisme spruit uit haar eie ondervinding as slagoffer van ŉ bendeverkragting toe sy 15 jaar oud was. “Meer as drie dekades later is die herinnering steeds klokhelder in my gedagtes en rig dit die werk wat ek doen om die vroue wat slagoffers van seksuele geweld is te bedien en hul regte te beskerm,” voer sy in hofstukke aan. Die hoofdoel van Peters se stigting is om steun aan slagoffers in die hof te gee in ŉ poging om sekondêre viktimisering deur uitgerekte sake te verhoed en om te verseker dat hul regte beskerm word. In die mnr. G-saak sê Peters sy het die klaagster gehelp en die hofverrigtinge in Oktober 2021 bygewoon. Terwyl sy buite gewag het, het Peters ŉ foto van die hofrol teen ŉ muur geneem; ŉ dokument wat “duidelik sigbaar” vir die publiek was. Sy het ook van agter ŉ foto van mnr. G geneem toe hy in die hofsaal ingestap het. Sy het albei foto’s op haar Facebook-blad gedeel. By sy volgende verskyning, ŉ maand later, het Peters soortgelyke foto’s geneem en het die landdros haar gemaan om nie foto’s in die hof te neem nie. “Die landdros het my in geen stadium ingelig dat ek nie foto’s van die hofrol of die beskuldigde buite die hof mag neem nie; ook nie dat ek nie enige besonderhede oor die beskuldigde mag plaas voor dathy gepleit het nie,” voer sy aan. Mnr. G het later dieselfde maand ŉ tussentydse bevel teen Peters verkry oor die publikasie van die foto’s. Daarin sê mnr. G hy het ŉ strafregtelike klag teen Peters aanhangig gemaak omdat sy die Strafproseswet oortree het. Dié bevel is later omgekeer, maar Peters sê die strafsaak hang steeds soos ŉ swaard oor haar kop. Sy sê die relevante gedeelte van die wet blyk gemik te wees op die beskerming van ŉ beskuldigde, ten koste van die regte en vryhede van slagoffers. “Die beskerming word nie verleng tot diegene wat van byvoorbeeld moord, poging tot moord, strafbare manslag, roof, aanranding of bedrog beskuldig word nie. “Terselfdertyd loop die slagoffers en klaers in sulke misdade nie die gevaar om strafregtelik vervolg te word indien hulle die identiteit bekend maak van diegene wat hulle beskuldig voordat hulle gepleit het nie.” Sy sê dié stilmakery is in direkte konflik met die staat se beleid om slagoffers en gemeenskappe aan te moedig om te praat oor alle vorme van geweld teen vroue; ŉ kwessie wat ook sentraal in die genesingsproses staan. Die minister het tot vroeg vanjaar om hofstukke in te dien om die aansoek teen te staan. Peters het ook ŉ uitnodiging aan enige geïnteresseerde partye gerig om as vriende van die hof by die saak betrokke te raak.